A BIZOTTSÁG HATÁROZATA
(2009. július 9.)
az ágybetétekre vonatkozó közösségi ökocímke odaítélésével kapcsolatos ökológiai kritériumok meghatározásáról
(az értesítés a C(2009) 4597. számú dokumentummal történt)
(EGT-vonatkozású szöveg)
(2009/598/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közösségi ökocímke módosított odaítélési rendszeréről szóló, 2000. július 17-i 1980/2000/EK európai parlamenti és tanácsi rendeletre (1) és különösen annak 6. cikke (1) bekezdésének második albekezdésére,
az Európai Unió ökocímke-bizottságával folytatott konzultációt követően,
mivel:
(1)
Az 1980/2000/EK rendelet alapján az ökocímkét olyan terméknek lehet odaítélni, amelynek jellemzői a főbb környezetvédelmi szempontokat tekintve jelentős előrelépést tesznek lehetővé.
(2)
Az 1980/2000/EK rendelet előírja, hogy termékcsoportonként egyedi ökocímke-odaítélési kritériumokat kell meghatározni az Európai Unió ökocímke-bizottsága által kidolgozott követelménytervezet alapján.
(3)
Az említett rendelet egyben arról is rendelkezik, hogy az ökocímke odaítélésére vonatkozó kritériumok és a kapcsolódó értékelési és ellenőrzési követelmények felülvizsgálatát kellő időben, még jóval az adott termékcsoport vonatkozásában meghatározott kritériumok érvényességi idejének vége előtt el kell végezni.
(4)
Az 1980/2000/EK rendeletben foglaltaknak megfelelően, kellő időben sor került az ágybetétekre vonatkozó közösségi ökocímke odaítélésével kapcsolatos módosított ökológiai kritériumok meghatározásáról szóló, 2002. szeptember 3-i 2002/740/EK bizottsági határozatban (2) előírt ökológiai kritériumok, valamint a kapcsolódó értékelési és ellenőrzési követelmények felülvizsgálatára. Az említett ökológiai kritériumok és a kapcsolódó értékelési és ellenőrzési követelmények 2010. március 31-ig maradnak érvényben.
(5)
Az említett felülvizsgálat fényében, a tudományos és a piaci fejlemények figyelembevétele érdekében indokolt módosítani a termékcsoport meghatározását, és új ökológiai kritériumokat megállapítani.
(6)
Az ökológiai kritériumoknak és a kapcsolódó értékelési és ellenőrzési követelményeknek e határozat elfogadásának dátumától számítva négy évig célszerű érvényben maradniuk.
(7)
Ennek megfelelően indokolt a 2002/740/EK határozatot új határozattal felváltani.
(8)
Annak érdekében, hogy termékeiknek a módosított kritériumokhoz és követelményekhez való hozzáigazítására kellő idő álljon rendelkezésükre, indokolt átmeneti időszakot biztosítani azon gyártók számára, amelyek termékei korábban a 2002/740/EK határozatban előírt kritériumok alapján megkapták az ökocímkét. A gyártóknak arra is indokolt lehetőséget kapniuk, hogy a 2002/740/EK határozat hatályának lejártáig akár az említett határozatban, akár az e határozatban előírt követelmények alapján benyújthassák kérelmüket.
(9)
Az e határozatban előírt intézkedések összhangban vannak az 1980/2000/EK rendelet 17. cikkével létrehozott bizottság véleményével,
ELFOGADTA EZT A HATÁROZATOT:
1. cikk
(1) Az „ágybetétek” termékcsoportba a következők tartoznak:
a)
Ágybetétek, melyek olyan beltéri felhasználásra szánt terméket jelentenek, amelyek a rajtuk való alváshoz vagy pihenéshez nyújtanak felületet. A termékek erős szövethuzatba töltött töltőanyagból állnak, és meglévő ágytartó szerkezetre helyezhetőek.
b)
Az ágybetétek töltőanyagai, melyek lehetnek: latexhab, poliuretánhab és rugók.
c)
Az ágybetétet alátámasztó, fából készült ágytokok.
(2) A termékcsoportba tartoznak a rugós betétek, amelyek meghatározásuk szerint olyan kárpitozott ágytokok, amelyek töméssel takart rugókból állnak, továbbá olyan betétek, amelyeket levehető és/vagy mosható huzattal láttak el.
(3) A felfújható és vízzel töltött matracok, továbbá a 93/42/EGK tanácsi irányelvvel (3) osztályozott matracok nem tartoznak a termékcsoportba.
2. cikk
Az adott ágybetét részére az ágybetétek termékcsoportba tartozó termékek 1980/2000/EK rendelet szerinti közösségi ökocímkéje akkor ítélhető oda, ha teljesíti az e határozat mellékletében megállapított kritériumokat.
3. cikk
Az „ágybetétek” termékcsoport ökológiai kritériumai, valamint a kapcsolódó értékelési és ellenőrzési követelmények e határozat elfogadásának dátumától számítva négy évig érvényesek.
4. cikk
Az „ágybetétek” termékcsoporthoz adminisztratív célból rendelt kódszám: „014”.
5. cikk
A 2002/740/EK határozat hatályát veszti.
6. cikk
(1) Az „ágybetétek” termékcsoportba tartozó termékekre vonatkozóan az e határozat elfogadásának dátuma előtt benyújtott ökocímke-kérelmeket a 2002/740/EK határozatban megállapított feltételek szerint kell elbírálni.
(2) Az „ágybetétek” termékcsoportba tartozó termékekre vonatkozóan az e határozat elfogadását követően, de legfeljebb 2010. március 31-ig benyújtott ökocímke-kérelmek alapulhatnak akár a 2002/740/EK határozatban, akár az e határozatban megállapított kritériumokon.
Ezeket a kérelmeket az azok alapjául szolgáló kritériumok szerint kell elbírálni.
(3) A 2002/740/EK határozatban megállapított kritériumok szerint elbírált kérelem alapján odaítélt ökocímke ezen határozat elfogadásának dátumától számítva 12 hónapig használható.
7. cikk
Ennek a határozatnak a tagállamok a címzettjei.
Kelt Brüsszelben, 2009. július 9-én.